CELEX: 52020PC0794
Language: el
Date: 2020-12-11
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Κοινής Επιτροπής που συστάθηκε με την ευρωμεσογειακή συμφωνία αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και του Βασιλείου του Μαρόκου, αφετέρου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 11.12.2020
            COM(2020) 794 final
            2020/0352(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Κοινής Επιτροπής που συστάθηκε με την ευρωμεσογειακή συμφωνία αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και του Βασιλείου του Μαρόκου, αφετέρου
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά απόφαση για τον καθορισμό της θέσης που πρέπει να ληφθεί εξ ονόματος της Ένωσης στην Κοινή Επιτροπή που συστάθηκε με την ευρωμεσογειακή συμφωνία αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και του Βασιλείου του Μαρόκου, αφετέρου (στο εξής: συμφωνία)
                  1
               .
            
            
               2.Πλαίσιο της πρότασης
            
            
               2.1.Η ευρωμεσογειακή συμφωνία αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και του Βασιλείου του Μαρόκου, αφετέρου
            
            
               Σκοπός της συμφωνίας είναι να προωθήσει το σταδιακό άνοιγμα της πρόσβασης στην αγορά και την εναρμόνιση των νομοθεσιών ώστε να προσεγγίσουν περισσότερο τους κανόνες της ΕΕ, μεταξύ άλλων στους τομείς της ασφάλειας, της διαχείρισης της εναέριας κυκλοφορίας, της οικονομικής ρύθμισης, της προστασίας των καταναλωτών και του περιβάλλοντος. Οι κανόνες θα πρέπει να βασίζονται στη σχετική νομοθεσία που ισχύει στην Ευρωπαϊκή Ένωση, όπως ορίζεται στο παράρτημα IV της παρούσας συμφωνίας. 
            
            
               Η συμφωνία άρχισε να ισχύει στις 19 Μαρτίου 2018. 
            
            
               2.2.Η Κοινή Επιτροπή
            
            
               Η Κοινή Επιτροπή συστήνεται με το άρθρο 22 της συμφωνίας. Η Κοινή Επιτροπή είναι αρμόδια για τη διαχείριση της συμφωνίας και εξασφαλίζει την ορθή εφαρμογή της. 
            
            
               Για τον σκοπό αυτό, η Κοινή Επιτροπή αναπτύσσει συνεργασία σε διάφορους τομείς· επίσης, διατυπώνει συστάσεις και λαμβάνει αποφάσεις στις περιπτώσεις που προβλέπονται ρητά στη συμφωνία. Τα κύρια καθήκοντά της είναι η συνεργασία με τους εξής τρόπους: α) προώθηση της ανταλλαγής απόψεων σε επίπεδο εμπειρογνωμόνων σε θέματα νέων νομοθετικών ή κανονιστικών πρωτοβουλιών και εξελίξεων, καθώς και σε θέματα ασφάλειας από έκνομες ενέργειες, ασφάλειας πτήσεων, περιβάλλοντος, αεροπορικών υποδομών (συμπεριλαμβανομένων των χρονοθυρίδων) και προστασίας των καταναλωτών· β) τακτική εξέταση των κοινωνικών επιπτώσεων που έχει η εφαρμογή της συμφωνίας, ιδίως στον τομέα της απασχόλησης, και κατάλληλη ανταπόκριση στις ανησυχίες που αποδεικνύονται δικαιολογημένες· γ) διερεύνηση πιθανών πεδίων περαιτέρω ανάπτυξης της συμφωνίας, συμπεριλαμβανομένης της διατύπωσης συστάσεων για την τροποποίηση της συμφωνίας. 
            
            
               Επιπλέον, σύμφωνα με το άρθρο 5 (Επένδυση) της συμφωνίας, η Κοινή Επιτροπή εξετάζει θέματα διμερών επενδύσεων πλειοψηφικής συμμετοχής ή αλλαγής στον πραγματικό έλεγχο των αερομεταφορέων των μερών.
            
            
               Σύμφωνα με το άρθρο 22 παράγραφος 6 της συμφωνίας, η Κοινή Επιτροπή θεσπίζει, με απόφασή της, τον εσωτερικό της κανονισμό. 
            
            
            
               2.3.Η προς έκδοση πράξη της Κοινής Επιτροπής
            
            
               Κατά την πρώτη της συνεδρίαση, η Κοινή Επιτροπή πρέπει να εκδώσει απόφαση σχετικά με τη θέσπιση του εσωτερικού κανονισμού της Κοινής Επιτροπής (στο εξής: προς έκδοση πράξη). 
            
            
               Σκοπός της προς έκδοση πράξης είναι να θεσπιστεί, σύμφωνα με το άρθρο 22 παράγραφος 6 της συμφωνίας, ο εσωτερικός κανονισμός στον οποίο θα βασίζεται η οργάνωση και η λειτουργία της Κοινής Επιτροπής, ώστε να καταστεί δυνατή η ορθή εφαρμογή της συμφωνίας.
            
            
               3.Θέση που πρέπει να ληφθεί εξ ονόματος της Ενωσης
            
            
               Η θέση που πρέπει να ληφθεί εξ ονόματος της Ένωσης θα πρέπει να είναι υπέρ της έγκρισης του εσωτερικού κανονισμού της Κοινής Επιτροπής που συστάθηκε με τη συμφωνία. Η θέση θα πρέπει να βασίζεται στο σχέδιο απόφασης της Κοινής Επιτροπής που επισυνάπτεται στην προτεινόμενη απόφαση του Συμβουλίου.
            
            
               4.Νομική βάση
            
         
         
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης».
            
            
               4.1.2.Εφαρμογή στην προκειμένη περίπτωση
            
            
               Η Κοινή Επιτροπή είναι όργανο που έχει συσταθεί με βάση συμφωνία, και συγκεκριμένα την ευρωμεσογειακή συμφωνία αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και του Βασιλείου του Μαρόκου, αφετέρου.
            
            
               Η πράξη την οποία καλείται να εκδώσει η Κοινή Επιτροπή είναι πράξη που παράγει έννομα αποτελέσματα, δεδομένου ότι θα είναι δεσμευτική για τα μέρη βάσει του διεθνούς δικαίου. 
            
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προς έκδοση πράξης αφορούν τις αεροπορικές μεταφορές.
            
            
               Συνεπώς, η ουσιαστική νομική βάση της προτεινόμενης απόφασης είναι το άρθρο 100 παράγραφος 2 της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 100 παράγραφος 2 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               5.Δημοσίευση της προς έκδοση πράξης
            
            
               Δεδομένου ότι η πράξη της Κοινής Επιτροπής θα καθορίζει τον εσωτερικό της κανονισμό, ενδείκνυται να δημοσιευθεί στην Επίσημη Εφημερίδα της Ευρωπαϊκής Ένωσης μετά την έκδοσή της.
            
            
               
         
         
            
               2020/0352 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Κοινής Επιτροπής που συστάθηκε με την ευρωμεσογειακή συμφωνία αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και του Βασιλείου του Μαρόκου, αφετέρου
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               1)Η ευρωμεσογειακή συμφωνία αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και του Βασιλείου του Μαρόκου, αφετέρου, (στο εξής: συμφωνία) συνήφθη από την Ένωση με την απόφαση (ΕΕ) 2018/146 του Συμβουλίου
                  2
                και τέθηκε σε ισχύ στις 19 Μαρτίου 2018. 
            
            
               2)Με το άρθρο 22 της συμφωνίας συστήνεται Κοινή Επιτροπή για τη διασφάλιση της διαχείρισης και της ορθής εφαρμογής της συμφωνίας.
            
            
               3)Το άρθρο 22 παράγραφος 6 της συμφωνίας προβλέπει ότι η Κοινή Επιτροπή θεσπίζει τον εσωτερικό της κανονισμό.
            
            
               4)Προκειμένου να διασφαλιστεί η ορθή εφαρμογή της συμφωνίας, θα πρέπει να θεσπιστεί ο εσωτερικός κανονισμός της Κοινής Επιτροπής.
            
            
               5)Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της Κοινής Επιτροπής, δεδομένου ότι η απόφαση της Κοινής Επιτροπής για τη θέσπιση του εσωτερικού της κανονισμού θα είναι δεσμευτική για την Ένωση. Η θέση της Ένωσης στο πλαίσιο της Κοινής Επιτροπής θα πρέπει να βασίζεται στο σχέδιο απόφασης της Κοινής Επιτροπής που επισυνάπτεται στην παρούσα απόφαση.
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στην πρώτη συνεδρίαση της Κοινής Επιτροπής που συστάθηκε με το άρθρο 22 της ευρωμεσογειακής συμφωνίας αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και του Βασιλείου του Μαρόκου, αφετέρου, όσον αφορά τη θέσπιση του εσωτερικού κανονισμού της Κοινής Επιτροπής, βασίζεται στο σχέδιο απόφασης της Κοινής Επιτροπής που επισυνάπτεται στην παρούσα απόφαση.
            
            
               Οι εκπρόσωποι της Ένωσης στο πλαίσιο της Κοινής Επιτροπής μπορούν να συμφωνήσουν σε αλλαγές ήσσονος σημασίας στο σχέδιο απόφασης της Κοινής Επιτροπής χωρίς περαιτέρω απόφαση του Συμβουλίου.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
         
         
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Απόφαση (ΕΕ) 2018/146 του Συμβουλίου, της 22ας Ιανουαρίου 2018, για τη σύναψη, εξ ονόματος της Ένωσης, της ευρωμεσογειακής συμφωνίας αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και του Βασιλείου του Μαρόκου, αφετέρου (ΕΕ L 26 της 31.1.2018, σ. 4).
               
               
                  
                     (2)
                  
                  
                        Απόφαση (ΕΕ) 2018/146 του Συμβουλίου, της 22ας Ιανουαρίου 2018, για τη σύναψη, εξ ονόματος της Ένωσης, της ευρωμεσογειακής συμφωνίας αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και του Βασιλείου του Μαρόκου, αφετέρου (ΕΕ L 26/4 της 31.1.2018, σ. 4).
                  
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 11.12.2020
            COM(2020) 794 final
            ΠΑΡΑΡΤΗΜΑ
             της
            απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Κοινής Επιτροπής που συστάθηκε με την ευρωμεσογειακή συμφωνία αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και του Βασιλείου του Μαρόκου, αφετέρου
            
               
         
         
            
               ΑΠΟΦΑΣΗ αριθ. 1/[έτος] ΤΗΣ ΚΟΙΝΗΣ ΕΠΙΤΡΟΠΗΣ ΕΕ-ΜΑΡΟΚΟΥ ΠΟΥ ΣΥΣΤΑΘΗΚΕ ΜΕ ΤΗΝ ΕΥΡΩΜΕΣΟΓΕΙΑΚΗ ΣΥΜΦΩΝΙΑ ΑΕΡΟΠΟΡΙΚΩΝ ΜΕΤΑΦΟΡΩΝ ΜΕΤΑΞΥ ΤΗΣ ΚΟΙΝΟΤΗΤΑΣ ΚΑΙ ΤΩΝ ΚΡΑΤΩΝ ΜΕΛΩΝ ΤΗΣ, ΑΦΕΝΟΣ, ΚΑΙ ΤΟΥ ΒΑΣΙΛΕΙΟΥ ΤΟΥ ΜΑΡΟΚΟΥ, ΑΦΕΤΕΡΟΥ 
            
            
               της...
            
            
               για τη θέσπιση του εσωτερικού κανονισμού της Κοινής Επιτροπής
            
            
               Η ΚΟΙΝΗ ΕΠΙΤΡΟΠΗ ΒΑΣΕΙ ΤΗΣ ΣΥΜΦΩΝΙΑΣ ΕΕ-ΜΑΡΟΚΟΥ,
            
            
               Έχοντας υπόψη την ευρωμεσογειακή συμφωνία αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και του Βασιλείου του Μαρόκου, αφετέρου (στο εξής: συμφωνία), και ιδίως το άρθρο 22 παράγραφος 6,
            
            
               ΑΠΟΦΑΣΙΖΕΙ:
            
            
               Άρθρο μόνο
            
            
               Θεσπίζεται ο εσωτερικός κανονισμός της Κοινής Επιτροπής, ο οποίος επισυνάπτεται στην παρούσα απόφαση.
            
            
            
               Τόπος
            
            
               Για την Κοινή Επιτροπή 
            
            
            
               Ο επικεφαλής της αντιπροσωπείας της Ευρωπαϊκής Ένωσης 
            
            
               [ονοματεπώνυμο] 
            
            
            
               Ο επικεφαλής της αντιπροσωπείας του Μαρόκου 
            
            
               [ονοματεπώνυμο] 
            
            
               
            
         
         
            
               Παράρτημα
            
            
               Εσωτερικός κανονισμός της Κοινής Επιτροπής 
            
            
            
            
               Άρθρο 1: Επικεφαλής αντιπροσωπειών
            
            
            
               1. Όπως προβλέπεται στο άρθρο 22 παράγραφος 1 της συμφωνίας, η Κοινή Επιτροπή απαρτίζεται από αντιπροσώπους των συμβαλλόμενων μερών.
            
            
            
               2. Την προεδρία της Κοινής Επιτροπής ασκούν από κοινού οι επικεφαλής των αντιπροσωπειών των συμβαλλόμενων μερών. 
            
            
            
               Άρθρο 2: Συνεδριάσεις
            
            
            
               1. Σύμφωνα με το άρθρο 22 παράγραφος 3 της συμφωνίας, η Κοινή Επιτροπή συνεδριάζει όποτε είναι αναγκαίο. Κάθε συμβαλλόμενο μέρος μπορεί να ζητήσει τη σύγκληση συνεδρίασης. 
            
            
            
               2. Η Κοινή Επιτροπή μπορεί να πραγματοποιεί συνεδριάσεις με φυσική παρουσία ή με άλλα μέσα (π.χ. με τηλεδιάσκεψη ή βιντεοδιάσκεψη). 
            
            
            
               3. Οι συνεδριάσεις πραγματοποιούνται, στο μέτρο του δυνατού, εναλλάξ σε κράτος μέλος της Ευρωπαϊκής Ένωσης και στο Βασίλειο του Μαρόκου, εκτός εάν αποφασιστεί διαφορετικά από τα συμβαλλόμενα μέρη.
            
            
            
               4. Μόλις συμφωνηθούν μεταξύ των μερών η ημερομηνία και ο τόπος των συνεδριάσεων, οι συνεδριάσεις συγκαλούνται από την Ευρωπαϊκή Επιτροπή όσον αφορά την Ευρωπαϊκή Ένωση και τα κράτη μέλη της και από το αρμόδιο για την πολιτική αεροπορία υπουργείο όσον αφορά το Βασίλειο του Μαρόκου.
            
            
         
         
            
               5. Οι συνεδριάσεις της Κοινής Επιτροπής δεν είναι δημόσιες, εκτός εάν ληφθεί διαφορετική απόφαση. Εάν είναι απαραίτητο, μπορεί να συντάσσεται δελτίο Τύπου κατόπιν αμοιβαίας συμφωνίας, στο τέλος της συνεδρίασης.
            
            
            
            
               Άρθρο 3: Αντιπροσωπείες
            
            
            
               1. Πριν από κάθε συνεδρίαση, οι επικεφαλής των αντιπροσωπειών αλληλοενημερώνονται σχετικά με την προβλεπόμενη σύνθεση των αντιπροσωπειών τους για τη συνεδρίαση.
            
            
            
               2. Εκπρόσωποι του κλάδου των αερομεταφορών μπορούν να προσκαλούνται να συμμετάσχουν σε συνεδριάσεις ως παρατηρητές, με τη συμφωνία της Κοινής Επιτροπής.
            
            
            
               3. Η Κοινή Επιτροπή μπορεί να ζητήσει από άλλα ενδιαφερόμενα μέρη ή εμπειρογνώμονες να παραστούν σε συνεδριάσεις της προκειμένου να την ενημερώσουν για ένα συγκεκριμένο θέμα.
            
            
            
               Άρθρο 4: Γραμματεία
            
            
            
               Ένας υπάλληλος της Ευρωπαϊκής Επιτροπής και ένας υπάλληλος του αρμόδιου για την πολιτική αεροπορία υπουργείου του Βασιλείου του Μαρόκου ασκούν από κοινού καθήκοντα γραμματέων της Κοινής Επιτροπής.
            
            
            
               Άρθρο 5: Ημερήσια διάταξη των συνεδριάσεων
            
            
            
               1. Οι επικεφαλής των αντιπροσωπειών καταρτίζουν από κοινού την προσωρινή ημερήσια διάταξη κάθε συνεδρίασης. Η προσωρινή ημερήσια διάταξη διαβιβάζεται από τους γραμματείς στα μέλη της αντιπροσωπείας το αργότερο δεκαπέντε ημέρες πριν από την ημερομηνία της συνεδρίασης.
            
            
            
               2. Η ημερήσια διάταξη εγκρίνεται από την Κοινή Επιτροπή κατά την έναρξη κάθε συνεδρίασης. Κατόπιν συμφωνίας της Κοινής Επιτροπής, μπορούν να εγγραφούν στην ημερήσια διάταξη και άλλα θέματα πέραν αυτών που συμπεριλαμβάνονται στην προσωρινή ημερήσια διάταξη.
            
         
         
            
            
               3. Οι επικεφαλής των αντιπροσωπειών μπορούν να συντομεύσουν τις προθεσμίες που καθορίζονται στην παράγραφο 1 του παρόντος άρθρου, ώστε να ληφθούν υπόψη οι απαιτήσεις ή ο επείγων χαρακτήρας συγκεκριμένου θέματος.
            
            
            
               Άρθρο 6: Πρακτικά
            
            
            
               1. Το σχέδιο πρακτικών κάθε συνεδρίασης της Κοινής Επιτροπής συντάσσεται έπειτα από κάθε συνεδρίαση. Στο σχέδιο πρακτικών αναφέρονται τα θέματα που συζητήθηκαν, οι συστάσεις που διατυπώθηκαν και οι αποφάσεις που ελήφθησαν.
            
            
            
               2. Εντός ενός μηνός από την ημερομηνία της συνεδρίασης, ο επικεφαλής της αντιπροσωπείας που φιλοξενεί τη συνεδρίαση υποβάλλει στον έτερο επικεφαλής αντιπροσωπείας το σχέδιο πρακτικών προς έγκριση με γραπτή διαδικασία.
            
            
            
               3. Μετά την έγκρισή τους, τα πρακτικά υπογράφονται εις διπλούν από τους επικεφαλής των αντιπροσωπειών και κάθε συμβαλλόμενο μέρος φυλάσσει ένα πρωτότυπο. Οι επικεφαλής των αντιπροσωπειών μπορούν να αποφασίσουν ότι η υπογραφή και η ανταλλαγή ηλεκτρονικών αντιγράφων πληρούν αυτή την απαίτηση.
            
            
            
               4. Τα πρακτικά των συνεδριάσεων της Κοινής Επιτροπής είναι δημόσια, εκτός εάν ζητηθεί διαφορετικά από ένα συμβαλλόμενο μέρος.
            
            
            
               Άρθρο 7: Γραπτή διαδικασία
            
            
            
               Εφόσον είναι αναγκαίο, καθώς και σε αιτιολογημένες περιπτώσεις, οι αποφάσεις και οι συστάσεις της Κοινής Επιτροπής μπορούν να εγκρίνονται με γραπτή διαδικασία. Για τον σκοπό αυτόν, οι επικεφαλής των αντιπροσωπειών ανταλλάσσουν το σχέδιο μέτρων για το οποίο ζητείται η γνώμη της Κοινής Επιτροπής και η επιβεβαίωση των μέτρων μπορεί να πραγματοποιείται με ανταλλαγή αλληλογραφίας. Ωστόσο, κάθε συμβαλλόμενο μέρος μπορεί να ζητήσει τη σύγκληση της κοινής επιτροπής για να συζητηθεί το θέμα.
            
            
            
            
               Άρθρο 8: Αποφάσεις και συστάσεις 
            
            
         
         
            
               1. Η Κοινή Επιτροπή διατυπώνει τις συστάσεις της και λαμβάνει τις αποφάσεις της με συναίνεση. 
            
            
            
               2. Οι αποφάσεις και οι συστάσεις της Κοινής Επιτροπής φέρουν, αντίστοιχα, τον τίτλο «Απόφαση» και «Σύσταση», ακολουθούμενο από αύξοντα αριθμό, την ημερομηνία έκδοσής τους και περιγραφή του αντικειμένου τους. 
            
            
            
               3. Οι αποφάσεις και οι συστάσεις της Κοινής Επιτροπής υπογράφονται από τους επικεφαλής των αντιπροσωπειών και επισυνάπτονται στα πρακτικά. 
            
            
            
               4. Οι αποφάσεις που εκδίδει η Κοινή Επιτροπή εφαρμόζονται από τα συμβαλλόμενα μέρη σύμφωνα με τις εσωτερικές διαδικασίες τους.
            
            
            
               5. Οι αποφάσεις που εκδίδει η Κοινή Επιτροπή μπορούν να δημοσιεύονται από τα συμβαλλόμενα μέρη στην αντίστοιχη επίσημη εφημερίδα τους. Κάθε συμβαλλόμενο μέρος αποφασίζει για τη δημοσίευση οποιασδήποτε άλλης πράξης που εκδίδεται από την Κοινή Επιτροπή. Κάθε συμβαλλόμενο μέρος φυλάσσει πρωτότυπο των αποφάσεων και των συστάσεων.
            
            
            
            
               Άρθρο 9: Ομάδες εργασίες
            
            
            
               1. Η Κοινή Επιτροπή μπορεί να συγκροτεί ομάδες εργασίας για να την επικουρούν κατά την εκτέλεση των καθηκόντων της. Η εντολή μιας ομάδας εργασίας περιλαμβάνεται στο παράρτημα της απόφασης για τη σύστασή της.
            
            
            
               2. Οι ομάδες εργασίας απαρτίζονται από εκπροσώπους των συμβαλλόμενων μερών.
            
            
            
               3. Οι ομάδες εργασίας εργάζονται υπό την εποπτεία της Κοινής Επιτροπής, στην οποία υποβάλλουν αναφορά έπειτα από κάθε συνεδρίασή τους. Δεν λαμβάνουν αποφάσεις αλλά διατυπώνουν συστάσεις στην Κοινή Επιτροπή.
            
            
            
               4. Η Κοινή Επιτροπή μπορεί να αποφασίσει ανά πάσα στιγμή να καταργήσει οποιαδήποτε υφιστάμενη ομάδα εργασίας, να τροποποιήσει την εντολή της ή να συστήσει νέες ομάδες εργασίας για να την επικουρούν στα καθήκοντά της.
            
         
         
            
            
               Άρθρο 10: Γλωσσικό καθεστώς
            
            
            
               Οι επίσημες γλώσσες της Κοινής Επιτροπής είναι οι επίσημες γλώσσες των συμβαλλόμενων μερών.
            
            
            
               Άρθρο 11: Δαπάνες
            
            
            
               1. Κάθε συμβαλλόμενο μέρος αναλαμβάνει τις δαπάνες που συνδέονται με τη συμμετοχή του στις συνεδριάσεις της Κοινής Επιτροπής και των ομάδων εργασίας, όσον αφορά τόσο τα έξοδα προσωπικού, ταξιδιού και παραμονής όσο και τα έξοδα ταχυδρομείου και τηλεπικοινωνιών.
            
            
            
               2. Το συμβαλλόμενο μέρος που φιλοξενεί τις συνεδριάσεις αναλαμβάνει τις δαπάνες που σχετίζονται με τη διοργάνωσή τους.
            
            
            
               Άρθρο 12: Τροποποιήσεις του εσωτερικού κανονισμού
            
            
            
               Η Κοινή Επιτροπή μπορεί να τροποποιήσει ανά πάσα στιγμή τον παρόντα εσωτερικό κανονισμό με απόφαση που λαμβάνεται σύμφωνα με το άρθρο 22 της συμφωνίας.